钦定古今图书集成/明伦汇编/氏族典/第263卷 > 王起
## 钦定古今图书集成/明伦汇编/氏族典/第263卷 > 王起

按《唐书王播传》：“播弟起，字举之，释褐校书郎，补蓝田
尉。元和末，累迁中书舍人，数上疏谏穆宗畋游事，拜
礼部侍郎，历河中节度使，召授兵部尚书，加皇太子
侍读。文宗好古学，是时郑覃以经术进，起以敦博显，
帝数访逮时政。开成三年，入翰林，为侍讲学士。武宗
立，为东都留守，召为吏部尚书。帝患选士不得才，特”
命起典贡举，封魏郡公。凡四举士，皆知名者，人伏其
鉴。擢山南西道节度使、同中书门下平章事。宣宗初，
卒，赠太尉，谥曰文懿。起嗜学，非寝食不辄废。帝尝以
疑事令使者口质，起具榜子附使者上，凡成十篇，号
曰《写宣》。它撰集亦多。子龟式。